Nogironligi bo‘lgan yoshlarni ijtimoiy qo‘llab-quvvatlash bo‘yicha davlat xizmatlarini ko‘rsatishning ma’muriy reglamentlarini tasdiqlash to‘g‘risida

O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qarorining 5-bandiga muvofiq O‘zbekiston Respublikasi Yoshlar ishlari agentligining Yoshlarga oid davlat siyosatini qo‘llab-quvvatlash jamg‘armasi mablag‘lari hisobidan har yili 500 nafargacha nogironligi bo‘lgan yoshlarga bazaviy hisoblash miqdorining 50 baravarigacha bo‘lgan miqdorda subsidiya ajratish belgilanganligi ma’lumot uchun qabul qilinsin.
 2. Quyidagilarni nazarda tutuvchi:
 a) Nogironligi bo‘lgan yoshlarga o‘qish, yashash va transport xarajatlarini qoplash uchun subsidiya ajratishning ma’muriy reglamenti 1-ilovaga muvofiq:
 o‘qish, yashash va transport xarajatlari uchun ajratiladigan subsidiya miqdorlari va ularni hisoblash tartibi;
 subsidiya olish uchun topshiriladigan hujjatlar, ularni taqdim etish va ko‘rib chiqish qoidalari;
 talabgorlarga qo‘yiladigan talablar va subsidiya ajratish shartlari;
 subsidiyani tayinlash va to‘lash tartibi;
 b) Nogironligi bo‘lgan yoshlarga asbob-uskunalar va mehnat qurollarini xarid qilish uchun subsidiya ajratishning ma’muriy reglamenti 2-ilovaga muvofiq tasdiqlansin:
 asbob-uskunalar yoki mehnat qurollarini xarid qilish uchun ajratiladigan subsidiya miqdori;
 subsidiya olish uchun topshiriladigan hujjatlar, ularni taqdim etish va ko‘rib chiqish qoidalari;
 talabgorlarga qo‘yiladigan talablar va subsidiya ajratish shartlari;
 subsidiyani tayinlash va to‘lash tartibi.
 3. Belgilansinki:
 har bir talabgorga ushbu qarorga 1 va 2-ilovalarda nazarda tutilgan (o‘qish, yashash va transport xarajatlarini qoplash uchun yoki asbob-uskunalar va mehnat qurollarini xarid qilish uchun) subsidiyaning faqat bir turi bir marta ajratiladi;
 subsidiya olish uchun arizalar joriy yil uchun — 2022-yil 1-avgustdan, 2023-yildan boshlab har yili — 10-yanvardan qabul qilinadi.
 4. O‘zbekiston Respublikasi Yoshlar ishlari agentligi:
 a) Adliya vazirligi bilan birgalikda bir oy muddatda elektron davlat xizmatini joriy qilish bo‘yicha texnik hujjatni ishlab chiqsin hamda kelishish va tasdiqlash uchun Axborot texnologiyalari va kommunikatsiyalarini rivojlantirish vazirligiga kiritsin;
 b) Axborot texnologiyalari va kommunikatsiyalarini rivojlantirish vazirligi bilan birgalikda ikki oy muddatda:
 subsidiya olish uchun arizalarni Yagona interaktiv davlat xizmatlari portali (keyingi o‘rinlarda — YIDXP) orqali yuborish bo‘yicha elektron davlat xizmatini ishga tushirsin;
 manfaatdor vazirliklar va idoralarning, shu jumladan, Ta’lim sifatini nazorat qilish davlat inspeksiyasining YIDXPga ulanishini hamda ularning axborot tizimlari o‘zaro integratsiya qilinishini ta’minlasin;
 v) 2022-yil 1-avgustga qadar o‘z mablag‘lari hisobidan xalqaro imtihon tizimlari bo‘yicha yuqori ball (daraja) to‘plagan yoshlarga imtihon topshirish xarajatlarini kompensatsiya qilish haqida ariza beruvchilarning elektron reyestri axborot tizimi negizida “Yoshlar xizmatlari reyestri” axborot tizimini yaratish hamda Yoshlar ishlari agentligi tomonidan ko‘rsatiladigan barcha davlat xizmatlarini YIDXP bilan o‘zaro integratsiya qilish choralarini ko‘rsin.
 5. Vazirlar Mahkamasi huzuridagi Ta’lim sifatini nazorat qilish davlat inspeksiyasi elektron bazalarni integratsiya qilish ta’minlanguniga qadar kasb-hunar, axborot texnologiyalari, kompyuterda dasturlash amaliyoti, umumta’lim fanlari va xorijiy tillarni o‘rgatish uchun litsenziya va ruxsat etish xususiyatiga ega hujjatlari bo‘lgan nodavlat ta’lim tashkilotlari reyestrini shakllantirsin va uni o‘z rasmiy veb-saytida e’lon qilish hamda doimiy ravishda yangilab borish choralarini ko‘rsin.
 6. O‘zbekiston Respublikasi Yoshlar ishlari agentligi nogironligi bo‘lgan yoshlarni ijtimoiy jihatdan qo‘llab-quvvatlash maqsadida Yoshlarga oid davlat siyosatini qo‘llab-quvvatlash jamg‘armasi mablag‘lari hisobidan doimiy ravishda ushbu yoshlar uchun mamlakatimizdagi madaniy meros obyektlariga sayohatlar tashkil etish choralarini ko‘rsin.
 7. Mazkur qarorning bajarilishini nazorat qilish O‘zbekiston Respublikasi Yoshlar ishlari agentligi direktori A.Z. Sa’dullayev zimmasiga hamda Vazirlar Mahkamasining Yoshlarni qo‘llab-quvvatlash va jamoat tashkilotlari masalalari kotibiyatiga yuklansin.
 1. Ushbu Reglament O‘zbekiston Respublikasi Yoshlar ishlari agentligining (keyingi o‘rinlarda — Agentlik) Yoshlarga oid davlat siyosatini qo‘llab-quvvatlash jamg‘armasi (keyingi o‘rinlarda — Jamg‘arma) mablag‘lari hisobidan nogironligi bo‘lgan yoshlarga nodavlat ta’lim tashkilotlarida kasb-hunar o‘rgatish, ularda kasbiy ko‘nikmalarni shakllantirish, axborot texnologiyalari, kompyuterda dasturlash amaliyoti, umumta’lim fanlari va xorijiy tillarni o‘rgatish, zarur hollarda yashash va transport xarajatlarini qoplash uchun subsidiya ajratish bo‘yicha davlat xizmatini ko‘rsatish tartibini belgilaydi.
 2. Ushbu Reglamentda quyidagi asosiy tushunchalar qo‘llaniladi:
 ariza beruvchi — ushbu Reglamentga muvofiq subsidiya ajratishni so‘rab murojaat qilgan o‘n to‘rt yoshga to‘lgan va o‘ttiz yoshdan oshmagan nogironligi bo‘lgan O‘zbekiston Respublikasi fuqarosi, O‘zbekiston Respublikasi hududida yashash guvohnomasiga ega bo‘lgan chet el fuqarosi yoki fuqaroligi bo‘lmagan shaxs (o‘n olti yoshga to‘lmagan shaxs nomidan murojaat qilgan uning qonuniy vakili);
 kasb-hunarga o‘rgatish — nogironligi bo‘lgan yoshlarni tegishli yo‘nalish bo‘yicha zarur bilim, malaka va kasbiy ko‘nikmaga ega bo‘lishi uchun o‘quv dasturlari asosida kasbiy faoliyatga yo‘naltirishga qaratilgan o‘qitish shakli;
 nodavlat ta’lim tashkiloti — qonunchilik hujjatlarida belgilangan tartibda ta’lim faoliyatini amalga oshirish huquqiga ega bo‘lgan, nogironligi bo‘lgan yoshlarga kasb-hunar o‘rgatish, ularda kasbiy ko‘nikmalarni shakllantirish, axborot texnologiyalari, kompyuterda dasturlash amaliyoti, umumta’lim fanlari va xorijiy tillarni o‘rgatish faoliyatini amalga oshiruvchi nodavlat ta’lim tashkiloti;
 shartnoma — kasb-hunarga o‘rgatish, kasbiy ko‘nikmalarni shakllantirish, axborot texnologiyalari, kompyuterda dasturlash amaliyoti, umumta’lim fanlari va xorijiy tillarni o‘rgatish to‘g‘risida nodavlat ta’lim tashkiloti, Agentlikning tuman (shahar) bo‘limi va ariza beruvchi o‘rtasida tuziladigan bitim. Bunda shartnomada o‘quv kursi muddati va kurs uchun har oylik va umumiy to‘lov miqdori, kursning jami davomiylik muddati ko‘rsatilgan bo‘lishi lozim, shuningdek, o‘quv kursi uchun bir oylik to‘lov miqdori bazaviy hisoblash miqdorining besh baravaridan ko‘p bo‘lmasligi lozim;
 o‘qish xarajati uchun subsidiya — nogironligi bo‘lgan yoshlarga nodavlat ta’lim tashkilotlarida kasb-hunar o‘rgatish, ularda kasbiy ko‘nikmalarni shakllantirish, axborot texnologiyalari, kompyuterda dasturlash amaliyoti hamda ushbu Reglamentga 1-ilovada keltirilgan umumta’lim fanlari va xorijiy tillarni o‘rgatish uchun ajratiladigan subsidiya;
 yashash va transport xarajati uchun subsidiya — nogironligi bo‘lgan yoshlarga ularning nodavlat ta’lim tashkilotlarida kasb-hunar o‘rganishi, ularda kasbiy ko‘nikmalarning shakllantirilishi, axborot texnologiyalari, kompyuterda dasturlash amaliyoti, umumta’lim fanlari va xorijiy tillarni o‘rganishi davrida yashash va transport xarajatlarini qoplash uchun ajratiladigan subsidiya.
 3. Ushbu Reglamentga muvofiq Jamg‘arma mablag‘lari hisobidan nogironligi bo‘lgan har bir yoshga uning talabiga muvofiq bazaviy hisoblash miqdorining 50 baravarigacha bo‘lgan miqdorda subsidiya ajratiladi.
 O‘qish xarajatlari uchun ajratiladigan subsidiya miqdori har oyda bazaviy hisoblash miqdorining besh baravaridan ko‘p bo‘lmasligi lozim.
 Transport xarajatlari uchun ajratiladigan subsidiya miqdori, shu jumladan yo‘l hujjatlari mavjud bo‘lmaganda, har bir kilometrga bazaviy hisoblash miqdorining 0,2 foizidan oshmasligi lozim.
 Bunda kilometr miqdori 500 metr va undan ortiq bo‘lgan hollarda — ko‘p tomonga, kilometr miqdori 500 metrdan kam bo‘lgan hollarda — kam tomonga yaxlitlanadi.
 Yashash xarajatlari uchun ajratiladigan subsidiya miqdori bir sutkada ijarada yashash uchun bazaviy hisoblash miqdorining o‘n foizidan oshmasligi lozim.
 4. Ushbu Reglament qoidalari Vazirlar Mahkamasining “Ijtimoiy himoyaga muhtoj yoshlarni qo‘llab-quvvatlashning qo‘shimcha chora-tadbirlari to‘g‘risida” 2021-yil 4-oktabrdagi 617-son qarorida belgilangan “Yoshlar daftari”ga kiritilgan yoshlarning xorijiy tillar va umumta’lim fanlari bo‘yicha nodavlat ta’lim tashkilotlarida o‘qish xarajatlarining bir qismini hamda ular bo‘yicha milliy sertifikatlar olish uchun o‘tkaziladigan imtihonlarni topshirish xarajatlarini qoplab berishga nisbatan tatbiq etilmaydi.
 5. Subsidiya har yili arizalar topshirish ketma-ketligi bo‘yicha ushbu Qaror talablariga to‘liq mos kelgan 500 nafar nogironligi bo‘lgan shaxsga ajratiladi.
 Joriy yilda 500 nafar talabgorga subsidiya ajratilgandan so‘ng subsidiya berish uchun ariza qabul qilish to‘xtatiladi.
 Subsidiya ajratilgunga qadar, biroq ketma-ketligi bo‘yicha subsidiya ajratilgan talabgorlardan keyin ariza topshirgan shaxslar keyingi yil uchun ro‘yxatga qo‘yilmaydi hamda subsidiya olish uchun kelgusi yilda yangidan murojaat qiladi.
 Ajratilgan subsidiyalar soni haqidagi ma’lumotlar Agentlik tomonidan yoshlarportali.uz elektron platformasiga doimiy ravishda kiritib boriladi.
 6. Davlat xizmatlari markazlari va Agentlik o‘rtasidagi elektron davlat xizmatlarini ko‘rsatish doirasida axborot almashinuvi Elektron hukumatning idoralararo ma’lumotlar uzatish tarmog‘i orqali amalga oshiriladi.
 7. O‘qish xarajati uchun subsidiya ajratish bo‘yicha davlat xizmati mazkur Reglamentga 2-ilovaga muvofiq sxema asosida ko‘rsatiladi.
 Agentlik tomonidan o‘qish xarajati uchun subsidiya tayinlangan ariza beruvchilarga yashash va transport xarajati uchun subsidiya mazkur Reglamentga 3-ilovaga muvofiq sxema asosida ajratiladi.
 Bunda bir nafar ariza beruvchiga ajratiladigan ushbu subsidiyaning miqdori o‘qitish xarajati uchun ajratiladigan subsidiyaning jami miqdorini qo‘shgan holda bazaviy hisoblash miqdorining 50 baravaridan oshmasligi lozim.
 8. Ariza beruvchi subsidiya olish uchun istalgan davlat xizmatlari markaziga murojaat qiladi yoki Yagona interaktiv davlat xizmatlari portalida (keyingi o‘rinlarda — YIDXP) davlat xizmatidan elektron tarzda foydalanish uchun ro‘yxatdan o‘tadi.
 9. Ariza beruvchining murojaatiga asosan davlat xizmatlari markazi xodimi ariza beruvchining nomidan, YIDXP orqali murojaat qilinganda — esa ariza beruvchi mustaqil ravishda ushbu Reglamentga 4 va 4a-ilovalarga muvofiq so‘rovnomalarni elektron tarzda to‘ldiradi va quyidagi hujjatlarni ilova qiladi:
 a) o‘qish xarajatlari uchun subsidiya olishda:
 agar ariza o‘n olti yoshga to‘lmagan nogironligi bo‘lgan bolaning qonuniy vakili tomonidan berilsa, uning shaxsiy identifikatsiya raqami (JSh ShIR)va bolaning qonuniy vakili ekanligini tasdiqlovchi hujjat;
 nodavlat ta’lim tashkiloti tomonidan ariza beruvchini o‘qitish to‘g‘risida shartnomaning elektron nusxasi (“pdf” yoki “jpg” formatda). Shartnomada nodavlat ta’lim tashkilotining nomi, STIR, bank hisobvarag‘i, joylashgan manzili, ariza beruvchi o‘qishni istagan kasb-hunar turi yoki ta’lim yo‘nalishi, o‘qish muddati, o‘qishning bir oylik va umumiy to‘lov miqdori ko‘rsatilishi lozim;
 b) yashash va transport xarajatlari uchun subsidiya olishda:
 transport xarajatlarini qoplash so‘ralganda — yo‘l xarajatlarini tasdiqlovchi hujjatlarning elektron nusxalari (agar mavjud bo‘lsa, “pdf” yoki “jpg” formatda);
 yashash xarajatlarini qoplash so‘ralganda — ijara shartnomasi va uning soliq organlarida hisobga qo‘yilganligi haqidagi bildirishnomaning elektron nusxasi (agar mavjud bo‘lsa, “pdf” yoki “jpg” formatda).
 Ariza beruvchidan ushbu bandda ko‘rsatilmagan ma’lumotlar va hujjatlarni taqdim qilishni talab qilish qat’iyan taqiqlanadi.
 Taqdim etilgan hujjatlardagi ma’lumotlarning to‘g‘riligi va haqqoniyligi uchun ariza beruvchi javobgar hisoblanadi.
 10. Nogironligi bo‘lgan yoshlarning nogironligini tasdiqlovchi hujjatlar Agentlik tomonidan Tibbiy-ijtimoiy xizmatlarni rivojlantirish agentligining axborot tizimlari orqali elektron shaklda olinadi.
 11. Ariza beruvchi o‘zi kelib murojaat etganda, davlat xizmatlari markazlari tomonidan so‘rovnoma to‘ldirilgandan so‘ng ariza beruvchi ma’lumotlarning to‘g‘riligini tekshiradi.
 12. So‘rovnoma ERI yoki tegishli imzolar identifikatsiya qilishning boshqa vositalari (daktiloskopiya va boshqalar) bilan tasdiqlanishi mumkin.
 13. Ariza beruvchi davlat xizmatlari markaziga kelib murojaat etgan taqdirda, uning so‘rovnomasi to‘ldirilib tasdiqlangandan so‘ng o‘n daqiqa mobaynida, YIDXP orqali murojaat etganda, avtomatik tarzda Agentlikka elektron shaklda yuboriladi.
 14. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning so‘rovnomasi ko‘rilmasdan qoldiriladi.
 15. Ushbu Reglamentda nazarda tutilgan davlat xizmati bepul ko‘rsatiladi.
 16. Ariza Agentlik tomonidan o‘n besh ish kunida ko‘rib chiqiladi hamda quyidagi shartlar to‘liq bajarilganda, ariza beruvchi subsidiya ajratishning keyingi bosqichiga o‘tadi:
 a) o‘qish xarajatlari uchun:
 ariza bilan ushbu Reglamentning 9-bandi “a” kichik bandida nazarda tutilgan hujjatlar to‘liq taqdim etilganda;
 ariza beruvchi ruhiy kasalliklarga chalingan bemorlar ro‘yxatida, shuningdek, narkologiya dispanseri hisobida turmasa;
 ariza beruvchida nogironlik mavjud bo‘lsa;
 ariza beruvchi o‘qimoqchi bo‘lgan nodavlat ta’lim tashkilotida tegishli yo‘nalish bo‘yicha o‘qitish vakolati mavjud bo‘lsa;
 shartnomaning bir oylik to‘lov miqdori bazaviy hisoblash miqdorining besh baravaridan oshmasa;
 ariza beruvchi muqaddam ushbu qarorga 1 va 2-ilovalarda nazarda tutilgan subsidiyalardan birini olmagan bo‘lsa;
 b) yashash va transport xarajatlari uchun:
 ariza bilan ushbu Reglamentning 9-bandi “b” kichik bandida nazarda tutilgan hujjatlar to‘liq taqdim etilganda;
 ariza beruvchiga Agentlik tomonidan o‘qish xarajatlari uchun subsidiya ajratish haqida SMS-xabarnoma yuborilgan bo‘lsa;
 ariza beruvchi muqaddam ushbu qarorga 1 va 2-ilovalarda nazarda tutilgan subsidiyalardan birini olmagan bo‘lsa.
 Ariza beruvchi ushbu bandda belgilangan talablarga mos kelmaganda Agentlik tomonidan unga tegishli kamchiliklar ko‘rsatilgan holda SMS-xabarnoma yuboriladi.
 Ariza beruvchi SMS-xabarnomada ko‘rsatilgan kamchiliklarni bartaraf qilgan holda ushbu Reglamentda belgilangan tartibda subsidiya ajratishni so‘rab qayta murojaat qilishi mumkin.
 17. Ariza beruvchi ushbu Reglamentning 16-bandida ko‘rsatilgan talablarga mos kelganda Agentlik uch ish kunida:
 ariza beruvchiga subsidiya ajratish haqida elektron tizimga ma’lumot kiritadi va bu haqida ariza beruvchiga SMS-xabarnoma yuboradi;
 nodavlat ta’lim tashkiloti joylashgan hududdagi mahallaning yoshlar yetakchisi zimmasiga ariza beruvchining nodavlat ta’lim tashkilotida o‘qishini (ijara shartnomasida ko‘rsatilgan manzilda yashashi, o‘qish joyiga tegishli transportda qatnashini) joyiga chiqqan holda monitoring qilish vazifasini yuklaydi.
 18. O‘qish xarajatlarini qoplash uchun subsidiya olishga hujjat topshirgan ariza beruvchiga yuborilgan SMS-xabarnoma uni nodavlat ta’lim tashkilotiga o‘qishga qabul qilish va o‘qishni boshlashi uchun kafolat hisoblanadi.
 19. Monitoring natijasida mahalladagi yoshlar yetakchisi tomonidan besh ish kunida ariza beruvchiga subsidiya ajratish haqida tavsiya yoki ajratishni rad etish haqida xabarnoma tayyorlanadi hamda Agentlikning tuman (shahar) bo‘limiga elektron shaklda yuboriladi.
 20. Nodavlat ta’lim tashkiloti ariza beruvchini o‘qitish bilan bog‘liq xizmat ko‘rsatilganligi to‘g‘risida har oy yakuni bo‘yicha keyingi oyning 5-kuniga qadar hisob-fakturani o‘zi joylashgan hududdagi Agentlikning tuman (shahar) bo‘limiga elektron shaklda yuboradi.
 21. Agentlikning tuman (shahar) bo‘limi ikki ish kunida yoshlar yetakchisining tavsiyasi va nodavlat ta’lim tashkilotining hisob-fakturasini ilova qilgan holda ariza beruvchiga tegishli subsidiya ajratish yoki ajratishni rad etish to‘g‘risida Agentlikka so‘rov yuboradi.
 Mahalladagi yoshlar yetakchisi tomonidan ariza beruvchiga subsidiya ajratishni rad etish haqida xabarnoma berilgan bo‘lsa, Yoshlar ishlari agentligining tuman (shahar) bo‘limi bu haqida elektron tizimga ma’lumot kiritadi va ariza beruvchiga SMS-xabarnoma yuboradi.
 Agar mahalladagi yoshlar yetakchisi ariza beruvchiga subsidiya ajratishni rad etish haqida asossiz ravishda xabarnoma bersa, ariza beruvchi nodavlat ta’lim tashkilotida ta’lim olgan (yashash va (yoki) transport xarajati uchun subsidiya ajratishni so‘rab murojaat qilgan ariza beruvchi yashash va (yoki) transport uchun xarajat qilgan) bo‘lsa, Yoshlar ishlari agentligining tuman (shahar) bo‘limi uning murojaatini qanoatlantirish to‘g‘risida tavsiya berish huquqiga ega bo‘ladi.
 22. So‘rov asosida Agentlik ariza beruvchiga subsidiyani to‘lash yoki to‘lashni rad etish to‘g‘risida besh ish kunida qaror qabul qiladi, bu haqida elektron tizimga ma’lumot kiritadi hamda ariza beruvchiga SMS-xabarnoma yuboradi.
 Subsidiyani to‘lash to‘g‘risida qaror qabul qilinganda Agentlik:
 o‘qish xarajatlari uchun subsidiyani tuman (shahar) bo‘limi hisobvarag‘iga, tuman (shahar) bo‘limi esa — nodavlat ta’lim tashkilotining hisobvarag‘iga o‘tkazadi;
 yashash va transport xarajatlari uchun subsidiyani tuman (shahar) bo‘limi hisobvarag‘iga, tuman (shahar) bo‘limi esa ariza beruvchining bank kartasiga o‘tkazadi.
 23. Ushbu Reglamentda belgilangan davlat xizmatini ko‘rsatishda ishtirok etuvchi davlat organlari va tashkilotlar o‘z faoliyatini amalga oshirishi natijasida ariza beruvchilar haqida olingan ma’lumotlarning sir saqlanishini ta’minlashi lozim.
 24. O‘zbekiston Respublikasi Adliya vazirligi, tuman (shahar) adliya bo‘limlari ushbu Reglament talablari ijrosiga mas’ul davlat organlari va boshqa tashkilotlarning faoliyatini doimiy monitoring qilib boradi.
 25. Ariza beruvchi ushbu Reglament talablari ijrosiga mas’ul davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin.
 26. Ushbu Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Reglament kasbga tayyorlash, qayta tayyorlash, malaka oshirish, tadbirkorlik va kasb-hunarga o‘rgatish kurslarini muvaffaqiyatli tugatib, maxsus sertifikat olgan hamda tadbirkorlik subyekti yoki o‘zini o‘zi band qilgan shaxs sifatida davlat ro‘yxatidan o‘tgan nogironligi bo‘lgan yoshlarga O‘zbekiston Respublikasi Yoshlar ishlari agentligining (keyingi o‘rinlarda — Agentlik) Yoshlarga oid davlat siyosatini qo‘llab-quvvatlash jamg‘armasi (keyingi o‘rinlarda — Jamg‘arma) mablag‘lari hisobidan asbob-uskunalar va mehnat qurollarini xarid qilish uchun subsidiya ajratish tartibini belgilaydi.
 2. Ushbu Reglamentda quyidagi asosiy tushunchalar qo‘llaniladi:
 ariza beruvchi — ushbu Reglamentga muvofiq subsidiya ajratishni so‘rab murojaat qilgan o‘n to‘rt yoshga to‘lgan va o‘ttiz yoshdan oshmagan nogironligi bo‘lgan O‘zbekiston Respublikasi fuqarosi, O‘zbekiston Respublikasi hududida yashash guvohnomasiga ega bo‘lgan chet el fuqarosi yoki fuqaroligi bo‘lmagan shaxs (o‘n olti yoshga to‘lmagan shaxs nomidan murojaat qilgan uning qonuniy vakili);
 asbob-uskunalar yoki mehnat qurollarini xarid qilish uchun subsidiya — kasbga tayyorlash, qayta tayyorlash, malaka oshirish, tadbirkorlik va kasb-hunarga o‘rgatish kurslarini muvaffaqiyatli tugatib, maxsus sertifikat olgan hamda tadbirkorlik subyekti yoki o‘zini o‘zi band qilgan shaxs sifatida davlat ro‘yxatidan o‘tgan nogironligi bo‘lgan yoshlarga asbob-uskunalar va mehnat qurollarini (motokultivatorlar, o‘t o‘rish o‘roq mashinalari, perforatorlar, payvandlash apparatlari, o‘simliklarga ishlov berish qurilmalari, duradgorlik, chilangarlik, qurilish uskunalari, kompyuter jamlanmasi va boshqalar) xarid qilish uchun ajratiladigan subsidiya.
 3. Ushbu Reglamentga muvofiq Jamg‘arma mablag‘lari hisobidan nogironligi bo‘lgan har bir yoshga uning talabiga muvofiq bazaviy hisoblash miqdorining 50 baravarigacha bo‘lgan miqdorda subsidiya ajratiladi.
 4. Subsidiya har yili arizalar topshirish ketma-ketligi bo‘yicha ushbu Qaror talablariga to‘liq mos kelgan 500 nafar nogironligi bo‘lgan shaxsga ajratiladi.
 Joriy yilda 500 nafar talabgorga subsidiya ajratilgandan so‘ng subsidiya berish uchun ariza qabul qilish to‘xtatiladi.
 Subsidiya ajratilgunga qadar, biroq ketma-ketligi bo‘yicha subsidiya ajratilgan talabgorlardan keyin ariza topshirgan shaxslar keyingi yil uchun ro‘yxatga qo‘yilmaydi hamda subsidiya olish uchun kelgusi yilda yangidan murojaat qiladi.
 Ajratilgan subsidiyalar soni haqidagi ma’lumotlar Agentlik tomonidan yoshlarportali.uz elektron platformasiga doimiy ravishda kiritib boriladi.
 5. Davlat xizmatlari markazlari va Agentlik o‘rtasidagi elektron davlat xizmatlarini ko‘rsatish doirasida axborot almashinuvi Elektron hukumatning idoralararo ma’lumotlar uzatish tarmog‘i orqali amalga oshiriladi.
 6. Asbob-uskunalar yoki mehnat qurollarini xarid qilish uchun subsidiya ajratish bo‘yicha davlat xizmati mazkur Reglamentga 1-ilovaga muvofiq sxema asosida ko‘rsatiladi.
 Bunda bir nafar ariza beruvchiga ajratiladigan subsidiyaning miqdori bazaviy hisoblash miqdorining 50 baravaridan oshmasligi lozim.
 7. Ariza beruvchi subsidiya olish uchun istalgan davlat xizmatlari markaziga murojaat qiladi yoki Yagona interaktiv davlat xizmatlari portalida (keyingi o‘rinlarda — YIDXP) davlat xizmatidan elektron tarzda foydalanish uchun ro‘yxatdan o‘tadi.
 Bunday murojaat ariza beruvchi tadbirkorlik subyekti yoki o‘zini o‘zi band qilgan shaxs sifatida davlat ro‘yxatidan o‘tgandan boshlab bir yuz sakson kun davomida amalga oshirilishi lozim.
 8. Ariza beruvchining murojaatiga asosan davlat xizmatlari markazi xodimi ariza beruvchining nomidan, YIDXP orqali murojaat qilinganda esa — ariza beruvchi mustaqil ravishda ushbu Reglamentga 2-ilovaga muvofiq so‘rovnomani elektron tarzda to‘ldiradi va quyidagi hujjatlarni ilova qiladi:
 kasbga tayyorlash, qayta tayyorlash, malaka oshirish, tadbirkorlik va kasb-hunarga o‘rgatish kurslarini muvaffaqiyatli tugatganligini tasdiqlovchi maxsus sertifikat (“pdf” yoki “jpg” formatda).
 Ariza beruvchidan ushbu bandda ko‘rsatilmagan ma’lumotlar va hujjatlarni taqdim qilishni talab qilish qat’iyan taqiqlanadi.
 Taqdim etilgan hujjatlardagi ma’lumotlarning to‘g‘riligi va haqqoniyligi uchun ariza beruvchi javobgar hisoblanadi.
 9. Nogironligi bo‘lgan yoshlarning nogironligini tasdiqlovchi hujjatlar Agentlik tomonidan Tibbiy-ijtimoiy xizmatlarni rivojlantirish agentligining axborot tizimlari orqali elektron shaklda olinadi.
 10. Ariza beruvchi o‘zi kelib murojaat etganda, davlat xizmatlari markazlari tomonidan so‘rovnoma to‘ldirilgandan so‘ng ariza beruvchi ma’lumotlarning to‘g‘riligini tekshiradi.
 11. So‘rovnoma ERI yoki tegishli imzolar identifikatsiya qilishning boshqa vositalari (daktiloskopiya va boshqalar) bilan tasdiqlanishi mumkin.
 12. Ariza beruvchi davlat xizmatlari markaziga kelib murojaat etgan taqdirda, uning so‘rovnomasi to‘ldirilib tasdiqlangandan so‘ng o‘n daqiqa mobaynida, YIDXP orqali murojaat etganda, avtomatik tarzda Agentlikka elektron shaklda yuboriladi.
 13. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning so‘rovnomasi ko‘rilmasdan qoldiriladi.
 14. Ushbu Reglamentda nazarda tutilgan davlat xizmatini ko‘rsatish bepul amalga oshiriladi.
 15. Ariza Agentlik tomonidan o‘n besh ish kunida ko‘rib chiqiladi hamda quyidagi shartlar to‘liq bajarilganda, ariza beruvchi subsidiya ajratishning keyingi bosqichiga o‘tadi:
 ariza bilan ushbu Reglamentning 8-bandida nazarda tutilgan hujjatlar to‘liq taqdim etilganda;
 ariza beruvchi ruhiy kasalliklarga chalingan bemorlar ro‘yxatida, shuningdek, narkologiya dispanseri hisobida turmasa;
 ariza beruvchida nogironlik mavjud bo‘lsa;
 ariza beruvchi kasbga tayyorlash, qayta tayyorlash, malaka oshirish, tadbirkorlik va kasb-hunarga o‘rgatish kurslarini muvaffaqiyatli tugatib, maxsus sertifikat olgan bo‘lsa;
 ariza beruvchi tadbirkorlik subyekti yoki o‘zini o‘zi band qilgan shaxs sifatida davlat ro‘yxatidan o‘tganiga bir yuz sakson kundan oshmagan bo‘lsa;
 ariza beruvchi muqaddam ushbu qarorga 1 va 2-ilovalarda nazarda tutilgan subsidiyalardan birini olmagan bo‘lsa.
 Ariza beruvchi ushbu bandda belgilangan talablarga mos kelmaganda, Agentlik tomonidan unga tegishli kamchiliklar ko‘rsatilgan holda SMS-xabarnoma yuboriladi.
 Ariza beruvchi SMS-xabarnomada ko‘rsatilgan kamchiliklarni bartaraf qilgan holda ushbu Reglamentda belgilangan tartibda subsidiya ajratishni so‘rab qayta murojaat qilishi mumkin.
 16. Ariza beruvchi ushbu Reglamentning 15-bandida ko‘rsatilgan talablarga mos kelganda Agentlik ikki ish kunida murojaatdagi ma’lumotlarning to‘liq va asosli ekanligini tekshirish uchun ariza beruvchining yashash joyidagi mahalladagi yoshlar yetakchisiga yo‘naltiradi.
 17. Mahalladagi yoshlar yetakchisi tomonidan besh ish kunida ariza beruvchining murojaati ushbu Reglamentning 15-bandida ko‘rsatilgan talablarga muvofiqligi yana bir marta o‘rganilib, unga subsidiya ajratish haqida tavsiya yoki ajratishni rad etish haqida xabarnoma tayyorlanadi hamda Agentlikning tuman (shahar) bo‘limiga elektron shaklda yuboriladi.
 Agar mahalladagi yoshlar yetakchisi ariza beruvchiga subsidiya ajratishni rad etish haqida asossiz ravishda xabarnoma bersa, ariza beruvchining murojaati belgilangan talablarga muvofiq bo‘lsa, Yoshlar ishlari agentligining tuman (shahar) bo‘limi uning murojaatini qanoatlantirish to‘g‘risida tavsiya berish huquqiga ega bo‘ladi.
 18. So‘rov asosida Agentlik ariza beruvchiga subsidiyani to‘lashi yoki uni rad etish to‘g‘risida uch ish kunida qaror qabul qiladi, subsidiyani to‘lash to‘g‘risida qaror qabul qilinganda Agentlik asbob-uskunalar yoki mehnat qurollarini xarid qilish uchun subsidiyani tuman (shahar) bo‘limi hisobvarag‘iga o‘tkazadi va bu haqida elektron tizimga ma’lumot kiritadi hamda ariza beruvchiga SMS-xabarnoma yuboradi.
 19. Agentlikning tuman (shahar) bo‘limi kelib tushgan subsidiyani besh ish kunida ariza beruvchining murojaatida ko‘rsatilgan asbob-uskunalar yoki mehnat qurolini xarid qilish uchun savdo tashkilotning hisobvarag‘iga o‘tkazib beradi.
 Savdo tashkilotidan asbob-uskunalar yoki mehnat qurolini ariza beruvchi mahalladagi yoshlar yetakchisi ishtirokida topshirish-qabul qilish dalolatnomasi asosida qabul qilib oladi.
 Bunda dalolatnoma mahalladagi yoshlar yetakchisi tomonidan tuzilib, unda ariza beruvchiga taqdim etilayotgan asbob-uskuna yoki mehnat qurolining nomi, turi, markasi, kafolat muddati, xarid qilingan narxi va vaqti ko‘rsatiladi.
 Sotuvchi, xaridor va mahalladagi yoshlar yetakchisi tomonidan imzolangan dalolatnoma Agentlikka topshiriladi.
 20. Ushbu Reglamentda belgilangan davlat xizmatini ko‘rsatishda ishtirok etuvchi davlat organlari va tashkilotlar o‘z faoliyatini amalga oshirishi natijasida olingan ariza beruvchilar haqidagi ma’lumotlarning sir saqlanishini ta’minlashi lozim.
 21. O‘zbekiston Respublikasi Adliya vazirligi, tuman (shahar) adliya bo‘limlari ushbu Reglament talablari ijrosiga mas’ul davlat organlari va boshqa tashkilotlarning faoliyatini doimiy monitoring qilib boradi.
 22. Ariza beruvchi ushbu Reglament talablari ijrosiga mas’ul davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin.
 23. Ushbu Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.